钦定古今图书集成/历象汇编/乾象典/第098卷
## 钦定古今图书集成/历象汇编/乾象典/第098卷

| 钦定古今图书集成 历象汇编 第九十八卷 |

| |

钦定古今图书集成历象汇编乾象典

第九十八卷目录

火部纪事二

乾象典第九十八卷

《独异志》：傅燮常不信佛法。高祖时，有西国胡僧能口
吐火，以威胁众，燮对高祖曰：“此胡法不足信，若火能
烧臣，即为圣者。”高祖试之，立胡僧于殿西，燮于殿东，
乃令胡僧作法，于是跳跃禁咒。火出僧口，直触燮，燮
端笏曰：“乾元亨利贞，邪不干正。”由是火返焰烧，僧立
死。

《唐书孟诜传》：“诜，汝州梁人，擢进士第，累迁凤阁舍人。
他日至刘袆之家，见赐金曰：‘此药金也。烧之，火有五
色气’。试之验。”

《旧唐书姚崇传》：“开元四年，山东蝗虫大起。崇奏曰：‘蝗
既解飞，夜必赴火，夜中设火，火边掘坑，且焚且瘗，除
之可尽’。”

《唐书颜真卿传》，李希烈陷汝州，遣真卿往谕之。兴元
后，王师复振，贼虑变，遣将辛景臻、安华至其所，积薪
于廷曰：“不能屈节，当焚死。”真卿起即赴火，景臻等遽
止之。

《二老堂诗话》：李白微时，募县小吏，令一日赋《山火》诗
云：“野火烧山后，人归火不归。”思轧不属。白从旁缀其
下句云：“焰随红日去，烟逐暮云飞。”令惭止。

《云仙杂记》：“王维辋川林下坐，用当门四老石，灯灭则
石中钻火。”

五色线剑南有果初进，名为“日熟子。”张果叶法善以
术取，每遇午必至。罗公远一日于火中索树丛，使者
欲到，焰火亘天，无路可过，火歇方得度，是夜方到。
《唐书五行志》：天宝十二载，李林甫第东北隅，每夜火
光起，或有如小儿持火出入者，近赤祥也。

《永王璘传》：“璘领荆州大都督，安禄山反，帝至扶风，诏
璘赴镇，又领山南、江西、岭南、黔中四道节度使。璘至
江陵，有窥江左意。明年，肃宗遣宦者啖廷瑶招谕之。
时河南招讨判官李铣在广陵，有兵千馀。廷瑶邀铣
屯扬子。是夜，铣阵江北，夜然束苇，人执二炬，景乱水
中，觇者以倍告，璘军亦举火应之。璘疑王师已济，携”
儿女及麾下遁去。

《续文献通考》：唐郑潜曜母代国长公主寝疾，潜曜刺
血为书请神，丐以身代。火其书，而“神许”二字独不化，
翌日立愈。

《湖广通志》：“懒残，天宝间为衡岳寺执役，性懒而食残，
故以为号。李泌寓衡岳，夜叩之，懒残正拨牛粪火煨
芋，出半芋啖之，曰：‘勿多言，领取十年宰相’。”

《杜阳杂编》：“李辅国家藏凤首木，高一尺，雕刻鸾凤之
状，形似枯槁，毛羽脱落不甚尽。虽严凝之时，置诸高
堂大厦之中，而和煦之气如二三月，故别名为‘常春
木，纵烈火焚之，终不焦黑焉’。”

《旧唐书段秀实传》，马璘徙镇泾州，刀斧将王童之因
人心动摇，将焚草场，期救火者同作乱。秀实使严加
警备，夜半火发，乃使令于军中曰：“救火者斩。”童之居
外营，请入救火，不许，明日斩之。

《剧谈录》：朱泚之乱，德宗皇帝车驾出幸奉天，是时沿
边藩镇皆已举兵扈跸，泚自率凶渠直至城下，有西
明寺僧陷在贼中，性甚机巧，教泚造攻城云梯，其高
九十馀尺，上施板屋楼橹，可以下瞰城中。浑中令李
司徒奏曰：“贼锋既盛，云梯又壮，若纵之诚恐不能御，
及其尚远，请以锐兵挫之。”遂率王师五千，列阵而出。
于时束蕴居后，约战酣而燎，风势不便，火不能举。二
公酹酒抗词，拜空而祝。俄而风势遽回，鼓噪而进，火
烈飙骇，烟埃涨天，梯烬卒奔，贼遂退衄。德宗皇帝御
楼以观，中外咸称“万岁。”

《杜阳杂编》：“顺宗皇帝即位岁，拘弭国贡却火雀，一雄
一雌，纯黑，大小似燕。其声清殆，不类寻常禽鸟。置于
火中，火自散去。上嘉其异，遂盛于水晶笼，悬于寝殿，
夜则宫人持蜡炬以烧之，终不能损其毛羽。”

柳宗元《罴说》：“楚之南有猎者，能吹竹为百兽之音。昔
云：持弓矢罂火而即之山，为鹿鸣，以感其类，伺其至，
发火而射之。”

《云仙杂记》：“陆鸿渐采越江茶，使小奴子看焙。奴失睡，
茶燋烁。鸿渐怒，以铁绳缚奴投火中。”

裴度《除夜叹》：“老迨晓不寐，炉中商陆火。凡数添也。”
《杜阳杂编》：武宗皇帝会昌元年，扶馀国贡火玉三斗，
色赤，长半寸，上尖下圆，光照数十步，积之可以燃鼎，

成都金华寺，画八明王。时游僧升殿，见火势逼人，惊
怛几仆。时论孙位之水几于道，南本之火几于神。
《湖广通志》：“唐天复中，澧州叶源村民邓氏子烧天井
中所积柴草，火势既盛，龙突而出，腾在半空，萦带积
草，为火所燎，风力转盛，狂焰弥炽，摆之不落，仆地而
毙，长更数百步，村民徙居避之。”

《云仙杂记》：“宝云溪有僧舍，盛冬若客至，则燃薪火，暖
香一炷，满室如春，人归更取馀烬。”

《九国志》：吴卢文进迁润州节度，城中火，救之不息。文
进怒，自出州门，使召马步使将斩之，声至，火即灭。
《旧唐书职官志》：“太府寺左藏令，凡藏院之内，禁人然
火。”

《辇下岁时记》：“长安每岁诸陵至，清明尚食，内园官小
儿于殿前钻火，先得火者进上，赐绢三疋，金碗一口。”
《唐会要》：“清明取榆柳之火，以赐近臣。”

《唐书高丽传》：“窭民盛冬作长坑，煴火以取煖。”

《十国春秋》：前蜀王宗俦伐岐时，常还至白石镇，副招
讨王宗信宿普安禅院，方拥伎女十馀人，各据床而
寝。忽见一姬跃入火炉中，宛转炽炭之上。宗信遽起
救之，履服间略不焦灼。已又一姬飞入如前，复救之。
诸伎或出或入，皆迷懑失音。有亲吏惊告宗俦，宗俦
至则提臂而出之，衣裾都无所损。随讯其故，皆惊寤
云：被番僧提入火中为戏。宗信大怒，悉索诸僧立于
前，令伎识之。有周和尚者，身长面髯，群指曰：“此是也。”
宗信疑有幻术，笞之百，殊为不解。宗俦廉知其枉，命
释去讫。不知何怪云。

《五代史唐庄宗本纪》：“朱全忠飨克用于上源驿。夜，酒
罢，克用醉卧，伏兵发，火起，侍者郭景铢灭烛，匿克用
床下，以水醒面而告以难。会天大雨，克用随电光缒
尉氏门出，还军中。”

《王建及传》：“庄宗积金帛于军门，募能破梁战舰者，至
于吐火禁咒，莫不皆有。”

《南唐书彭利用传》：“会邻家火，利用往救，徐望之曰：‘煌
煌然，赫赫然，不可向迩。自钻而降，未有若斯之盛，其
可扑灭乎’！”

《五代史补》：周世宗末年，大举以取幽州。车驾至瓦桥
关，圣体不豫，即诏回戈而晏驾。初，幽州闻车驾将至，
父老或窃议曰：“天子姓柴，幽州为燕。燕者亦烟火之
谓也。柴入火，不利之兆，安得成功？”卒如其言。

《稽神录》：“宣州节度田𫖳将作乱，一日向暮，有鸟出，色
如雉而大，尾有火光，如散星之状，自外飞入，止戟门
而不见。翌日，府中大火，曹局皆尽，惟甲兵存焉。𫖳资
以起事，于明年。”

刘建封寇豫章，僧十朋与其徒奔分宁，宿澄心僧院。
初夜见窗外有光，视之见团火，高广数尺，中有金车
子，与火俱行，呕轧有声。十朋始惧。其主人云：“见之数
年矣，每夜必出于西堂西北隅地中，绕堂数周，复没
于此。”以其不为祸福，故无掘视之者。

吕师造为池州刺史，颇聚敛，常嫁女于扬都，资送甚
厚，使家人送之。晚泊竹篠江，岸上忽有一道士，状若
狂人，来去奔走，忽跃入舟中，穿舟中过，随其所经，火
即大发。复登后船，火亦随之。凡所载之舟，皆为煨烬。
一老婢发尺馀人，与船了无所损失，道士亦不复见。
丁卯岁，庐州刺史刘威移镇江西，既去任而郡中大
火，虞候申巡火甚急，而往往有持火夜行，捕之不获。
或射之殪，就视之，乃棺材板腐木败帚之类，郡人愈
恐。数月，除张宗为卢州刺史，火灾乃止。

《辽史礼志》岁除仪：“初夕，敕使及夷离毕，率执事郎君
至殿前，以盐及羊膏置炉中燎之。巫及大巫以次赞
祝火神讫，阁门使赞皇帝面火再拜。”

《随手杂录》：“钱王有外国所献颇眩伽宝，其方尺馀，其
状如水晶云，可厌十里火殃，乃置于龙兴寺佛髻中。
馀杭数回禄，而龙兴寺不可近也。有盗尝焚其殿柱，
木悉灰烬，而烟焰竟不炽。皇朝改为太平祥符寺。”自
唐至皇朝凡有十宝，此其一也。

《宋史礼志》：“开宝元年十一月郊，以燎台稍远，不闻告
燎之声，始用爟火，令光明远照，通于祀所。”

《契丹志》：吴王遣使遗太祖以猛火油，曰：“攻城。”以油燃
火焚楼橹，敌以水沃之，火愈炽。太祖大喜，即选骑二
万，欲攻幽州，后哂之，乃止。

《遁斋闲览》：太平兴国，江东有僧诣阙，请修天台寺，且
言寺成愿焚身以报。太宗命入内高品卫绍钦督其
事。绍钦日与僧笑语无间，及营缮毕，乃积薪于庭，呼
僧从愿。僧言：“愿见至尊面谢。”绍钦不许。僧大怖，泣告
绍钦，促令登薪。火盛，僧欲下，绍钦遣左右以杖抑按，
焚之而退。

《梦溪笔谈》：“玉堂东承旨阁子窗格上有火燃处。太宗
尝夜幸玉堂，苏易简为学士，已寝，遽起无烛，具衣冠
宫嫔自窗格引烛入照之，至今不欲更易，以为玉堂
一盛事《宋史·雷德骧传》：“德骧子有终，字道成，咸平三年，神卫
戍卒以正旦窃发，拥都虞侯王均为乱，即日拜有终
泸州观察使，知益州，兼川峡两路招安捉贼事”，命往
招讨。九月，城北洞屋成，贼对设敌楼以抗官军，有终
遣卒焚之。贼筑月城以自固，有终募敢死士间道以
入，贼为药矢中者立死。有终令卒蒙毡秉燧以入，悉
焚其望橹机石，遂入城，登城楼下瞰。贼之馀众，冲砦
天长观前，于文翁坊密设驳架，给鞂秆油籸，众执长
戟巨斧，秉炬以进，悉焚之。是夕，均与其党二万馀突
围而遁，有终疑其有伏，遣人纵火城中，诘朝，登门楼，
牙吏有受伪署官职者，捕得，立楼下，旁积薪厝火其
上，索男子魁壮者令辨之，曰：“某尝受某职。”即命左右
捽投火中，自晨至晡，焚死者数百人。

《曹光实传》：“光实从子克明，知桂州。州人覆茅为屋，岁
多火。克明选北军教以陶瓦，又激江水入城，以防火
灾。”

《李允则传》：允则字垂范，知雄州，迁东上阁门使。尝宴
军中，而甲仗库火，允则作乐行酒不辍，副使请救，不
答。少顷火熄，命悉瘗所焚物，密遣吏持檄瀛州，以茗
笼运器甲。不浃旬，兵数已完，人无知者。枢密院请劾
不救火状，真宗曰：“允则必有谓，姑诘之。”对曰，兵械所
藏，儆火甚严，方宴而焚，必奸人所为。舍宴而救，事或
不测。

《传灯录》：百丈谓沩山曰：“汝拨炉中有火否？”师云：“无火。”
百丈深拨得火，以示之曰：“此不是火。”师发悟，礼谢
丹霞禅师。过慧林寺，遇天大寒，师取木佛烧火，院主
呵之。师以杖子拨灰曰：“吾烧取舍利。”主曰：“木佛何有
舍利？”师曰：“既无舍利，更取两尊来烧。”院主自后眉须
堕落。

《宋史刘美传》：美孙永年知代州。契丹取西山木，积十
馀里，辇载相属于路，前守不敢遏，永年遣人焚之，一
夕，尽上其事，帝称善。契丹移檄捕纵火盗，永年曰：“盗
固有罪，然发在我境，何预汝事？”乃不敢复言。

《徐的传》：的摄江陵府事，城中多恶少年，欲为盗，辄夜
纵大火，一夜十数发。的籍其恶少年姓名，使相保任，
曰：“尔辈递相察，不然皆尔罪也。”火遂息。

《王守规传》：明道时，守规为小黄门，禁中夜半火，守规
先觉，自寝殿至后苑，皆击去其锁，乃奉仁宗及皇太
后至延福宫，回视所经处，已成煨烬。翌日，执政候起
居，帝曰：“非王守规导朕至此，几不与卿等相见。”
《梦溪笔谈》：元昊之臣野利常为谋主，守天都山，与元
昊乳母白姥有隙。岁除日，野利引兵巡边，深涉汉境
数宿，白姥乘间乃谮其欲叛，元昊疑之。世衡尝得蕃
酋之子苏吃曩，厚遇之，闻元昊尝赐野利宝刀，而吃
曩之父得幸于野利，世衡因使吃曩窃野利刀，吃曩
得刀以还，世衡乃唱言“野利已为白姥谮死”，设祭境
上，为《祭文》叙岁除日相见之欢。入夜，乃火烧纸钱，川
中尽明，卤见火光，引骑近边窥觇，乃佯委祭具，而银
器凡千馀两悉弃之。卤人争取器皿，得元昊所赐刀
及火炉，中见祭文已烧尽，但存数十字。元昊得之，又
识其所赐刀，遂赐野利死。

《东轩笔录》：“京师火禁甚严，将夜分即灭烛，故士庶家
凡有醮祭者，必先关厢使，以其焚楮币在中夕之后
也。至和、嘉祐之间，狄武襄为枢密使，一夕夜醮，而勾
当人偶失告报中夕聚有火光，探主驰白厢主又报
开封知府，比厢主判府到宅，则火灭久之。翌日，都下
盛传狄枢相家夜有光怪烛天者。时刘敞为知制诰”，
闻之，语权开封府王素曰：“昔朱全忠居午沟，夜多光
怪出屋，邻里谓失火而往救之。今日之异，得无类乎？”
此语諠于缙绅间，狄不自安，遽乞陈州，遂薨于镇。而
夜醮之事，竟无人辨之者。

《归田录》：内中旧有玉石三清真像，初在真游殿，而大
内火，遂迁至玉清昭应宫。已而玉清又大火，又迁于
洞真，洞真又火，又迁于上清，上清又火，皆焚荡无孑
遗，遂迁于景灵。而宫司道官相与惶恐，上言真像所
至辄火，景灵必不免，愿迁他所。遂迁于集僖宫迎祥
池水心殿，而都人谓之行火真君也。

《江南通志》：“徽州府云岩神像在休宁。庆历中雷雨，岩
倾庙毁，神像巍然独存。后两经火，一发不损。”
《春明退朝录》：“唐时惟清明取榆柳火以赐近臣戚里。
本朝因之，惟赐辅臣戚里，帅臣、节察、三司使、知开封
府、枢密直学士、中使，皆得厚赠，非赐例。”

《岳阳风土记》：祥符八年春二月既望，雷震白虎西北
楹上有倒书“谢仙火”字，入木逾分，字画遒劲，人莫之
测。庆历六年，滕子京令摹而刻之。问零陵何氏女，俗
谓之何仙姑者，乃曰：“谢仙火，雷部火神也。兄弟二人，
各长三尺，形质如玉，好以铁笔书字。其字高下，当以
身等，验之皆然。东南楹亦有‘谢仙’”二字，逼近柱础，又
不知何也。其后摹刻岳阳楼上。元丰二年，岳阳楼火，
土木碑碣悉为煨烬，惟此三字曾无少损，至今尚存。
谢仙火，与欧阳永叔所记大同小异，永叔之说，恐得之传闻乎？

《宋史范仲淹传》：仲淹子纯礼，以比部员外郎出知遂
州。草场火，民情疑怖，守吏惕息俟诛。纯礼曰：“草湿则
生火，何足怪。”但使密偿之。

《何执中传》：“执中为太学博士，以母忧去，寓苏州。比邻
夜半火，执中方索居，遑遑不能去，拊柩号恸，誓与俱
焚。观者悲其孝而危其难。有顷火却，柩得存。”

《艾子杂说》：艾子一日疾呼一人钻火，久不至。艾子呼
促之。门人曰：“夜暗，索钻具不得。”谓先生曰：“可持烛来
共索之矣。”艾子曰：“非我之门，无是客也。”

《遁斋闲览》：德州军士刘喜有气岸，尝出经年，妻与一
富人子私通。夫归绐语妻曰：“汝之前事我尽知之。吾
不能默默受辱于人，又不忍间两情之好。汝能令富
人子以百金饷我，我则使汝诈为得病而死者，载以
凶器而送诸野子，夜则潜往奔之，如是庶可以灭口。”
妻以为然，因进百金，托以疾逝。夫乃纳妻于棺，胶以
大钉，遂纵火焚之，即以身自诉于郡将。张不疑奇其
节而释其罪。

《宋史杨震传》：“震字子发，代州崞人。从折可存讨方腊，
自浙东转击至三界镇，追袭至黄岩。贼帅吕师囊扼
断头之险拒守，下石肆击，累日不得进。可存问计，震
请以轻兵缘山背上，凭高鼓噪，发矢石，贼惊走，已，复
纵火自卫，震身被重铠，与麾下履火突入，生得师囊，
杀首领三十人。”

《李政传》：“政授河北将官，冀州驻札。靖康二年，知州权
邦彦以兵赴元帅府勤王，金兵来攻，政守御有法，号
令明，赏罚信，人皆用命。俄攻城甚急，有登城者，政呼
曰：‘事急矣，有能跃火而过者，有重赏。于是有数十人
皆以湿毡裹身持仗，跃火而过，大呼力战，金人惊骇，
有失仗者，遂败走，政皆厚赏之’。”

《东京梦华录》：“东京每坊巷三百步许，有军巡铺屋一
所，铺兵五人，夜间巡警及领公事。又于高处砖砌望
火楼，楼上有人卓望，下有官屋数间，屯驻军兵百馀
人，及有救火家事，谓如大小桶、洒子、麻搭、斧锯、梯子、
火杈、大索、铁猫儿之类。每遇有遗火去处，则有马军
奔报。军厢主马步军，殿前、三衙、开封府各领军汲水”
扑灭，不劳百姓。

《宋史洪皓传》：皓流递冷山，地苦寒，四月草生，八月巳
雪。穴居尝大雪，薪尽，以马矢然火煨面食之。
《老学庵笔记》：吴中卑薄，斸地二三尺辄见水。予顷在
南郑，见一军校，火山军人也。言火山之南，地尤枯瘠，
锄䦆所及，烈焰应手涌出，故以“火山”名军，尤为异也。
《吴船录》：清明日，登学射山，试新火，作牡丹会。

朱子按：唐仲友第三状，有婺州人周四，会放烟火，仲
友招唤来此，以呈艺为由，每次支破公库酒钱约数
百贯，却委放烟火人探听外事，亦是此人邀求。
《白獭髓》：郑刚中之镇蜀也，眷奴曰阎王，所居曰富春
坊。忽民间遗火，郑公出镇，于火明中获一旗，上有诗，
乃借东坡《海棠》诗为之云：“火星飞上富春坊，天恣风
流此”夜狂。只恐夜深花睡去，高烧银烛照红妆。公一
见，曰：“必道山公子也。”

《杭州府志》：“宋嘉泰辛酉之火，烈焰满城，而吴山一老
翁家独存。翁平日诵经乐施，火起之夕，以老惫不能
跬步，遣儿与妇令亟走。儿妇不忍相舍，同处烈焰中。
后竟不焚，人谓为善之报。”

《遂昌杂录》：故老言：贾相当国时，内后门火，飞报已至
葛岭。贾曰：“火近太庙，乃来报。”言竟，后至者曰：“火已近
太庙。”贾乘两人小肩舆，四力士以锤剑护轿里许，即
易轿人，倏忽至太庙。临安府已为具赏犒，募勇士，树
皂纛刀，刽手皆立具于呼吸间。贾下令肃然，不过曰：
“火到太庙斩殿帅。”令甫下，火沿太庙八风，两殿前卒
肩，一卒飞上，斩八风板，落火即止。登验姓名，转十官，
就给金银赏之。贾才局若此类亦可喜。傅景文云：
“《西溪丛语》：台州杜渎监之北安圣院僧师肇，端午日
昼与僧对坐，忽闻屋瓦有声，火光一线下至地，少顷
遂大如车轮，先燎僧之左臂，次及右臂，忽入于背不
见。久之，复为一线飞去，出屋即震雷一”声，其僧仅有
气，且举衣视之，背后袈裟一圆孔如钱，中单圆孔如
碗，脊下烧一圆疮，疮楚甚，皆以为天火，不可治。予以
汤火药涂之，月馀遂无事。怪异如此。

《宋史张顺传》：“襄阳受围五年，宋募死士得三千，求将，
得顺与张贵。贵既抵襄，欲还郢，募二士持蜡书赴郢
求援。还报，许发兵五千，驻龙尾洲，以助夹击，点视所
部军帐。前一人亡去，贵惊曰：‘吾事泄矣，亟行，彼或未
知’。乃顺流破围，至小新城，大兵邀击，以死拒战。沿岸
束荻列炬，火光烛天如白昼。至勾林滩，渐近龙尾洲”，
遥望军船，旗帜纷披，贵军喜，举流星火示之，军船见
火即前迎，皆北兵也。盖得逃卒之报，据龙尾洲以逸
待劳。贵战已困，出于不意，力不支，见执，卒不屈死之。
《括异志》：张道人，福州福清人。福人甚钦敬之。一夕，郡
城火，自郡将监司而下，环视无策。或有言：何不呼张道人，郡官曰：“张道人何知郁攸之事”而须呼之也？既
而火迫郡署，至取郡额投火，以从厌胜之说，其烈愈
炽。不得已使召之，应呼而至，即长揖郡官曰：“俱面火
致敬”，同音诵“心火灭，凡火灭”六字。张乃携瓶水上，履
层檐，腾踔如飞，亦大称诵六字。水所过处，火不复延，
须臾遂止。

《嘉禾志》：“顾亭林庵中有忠烈公祠，近岁忽地裂数尺，
中有风涛声，以物探之，应手火起，至今尚然。”

《五灯会元》：福州雪峰义存禅师，一日在僧堂内烧火，
闭却前后门，乃叫曰：“救火！救火！”元沙将一片柴从窗
棂中抛入，师便开门。

《晰狱龟鉴》：钱治屯田，为湖州海阳令。郡大姓某氏火，
迹其来自某家，吏捕讯之，某家号冤不服。太守刁谌
曰：“狱非钱令不可治。”问大姓，得火所发状，及验之，疑
里仇家物，因率吏入仇家，取状合之，悉是。仇家即服
曰：“火自我出，故遗其迹某家者，欲自免也。”其家乃获
释。

溪蛮丛笑，骨浪猺獠。睡不以床，冬不覆被。用三义木
支阔板旁，燃火炙背，板焦则易。

“可谈朝辨色始入。”前此集禁门外，自宰执以下，皆用
白纸糊烛笼一枚，长柄，揭之马前。朝士至者，以烛笼
相围绕聚首，谓之火城。宰执最后至，至则火城灭烛。
《四川总志》：宋鱼周询通判汉州，城中夜有火，部众救
之，植剑于前曰：“攘物者斩。”火止，民无所失。
《湖广通志》：黄州府，宋土主，世传宋西蜀人，张姓，行七，
称张七相公，初游历麻城，见沿江多淫祠，毁之系狱。
邑有火灾，释而捍之。跨乌骓，执朱挺，指火，火灭。
《续文献通考》：“金谭处端，号长春子，宁海人。六岁堕井，
遇火俱无所伤。得道后，书‘龟蛇’二字，帖吴六酒肆，得
免火患。”

《元史按竺迩传》：“金将郭斌自凤翔突围出保金、兰、定、
会四州，按竺迩往取之，围斌于会州，食尽将走，败之
于城门。兵入城巷战，死伤甚众，手剑驱其妻子聚一
室焚之，己而自投火中。有女奴自火中抱儿出，泣授
人曰：‘将军尽忠，忍使绝嗣，此其儿也，幸哀而收之’。”言
毕，复赴火死。按竺迩闻之恻然，命保其孤。

《王闰传》：“闰，东平须城人。父尝卧疾，夜燃长明灯，室中
火延篱壁间，闰闻火声，惊起驰救，火已炽，烟焰蔽寝
户。闰突入火中，解衣蒙父，抱而出，肌体灼烂，而父无
少伤。一女不能救，遂焚死。”

《阿术传》：“阿术自宿卫将军拜征南都元帅。至元四年
八月，观兵襄阳，遂入南郡，取仙人、铁城等栅。军还，宋
兵邀襄樊间。阿术乃自安阳滩济江，留精骑五千阵
牛心岭，复立虚寨，设疑火。夜半，敌果至，斩首万馀级。”
《世祖本纪》：“至元九年九月甲子，宋襄阳将张贵以轮
船出城，顺流突战。阿术、阿剌海牙等举烽燃火，烛江
如昼。”

至元十年十月，禁“牧地纵火。”

《董文炳传》：文炳拜资德大夫，中书左丞，时张世杰奉
吉王昰据台州，而闽中亦为宋守。敕文炳进兵至温
州。温州未下，令曰：“毋取子女，毋掠民有。”众曰：“诺。”其守
将火城中逃，文炳亟命灭火，追擒其将，数其残民之
罪，斩以徇。

《湖广通志》：“元曾世荣，大德丙午，市廛火，延世荣家。忽
飚尘中闻人喧呼，曾世荣家并力进水，烟止风收得
不焚。”

《元史余丙传》：“丙，建德遂安人。幼丧母，泣血成疾。父亡
不忍葬，结庐古山下，殡其中，日闭户守视。有牧童遗
火延殡庐，丙与子慈亟扑不止，欲投身火中，与柩俱
焚，俄暴雨火灭。”

《刘源传》：“源，归德中牟人。母吴氏，年七十馀，病甚不能
行，适兵火起，且延至其家，邻里俱逃，源力不能救，乃
呼天号泣，趋入抱母，为火所焚而死。”

《祝公荣传》：“公荣字大昌，处州丽水人，事母甚孝。母殁，
居丧尽礼。灶突失火，荣力不能救，乃伏棺悲哭，其火
自灭。”

《马祖常传》：“祖常十岁时，见烛攲烧屋，解衣沃水以灭
火，咸嗟异之。”

《燕铁木儿传》：“秃满迭儿及诸王也先帖木儿军陷通
州，将袭京师。燕铁木儿引军，将昏，至通州，乘其初至
击之，敌军狼狈走，渡潞河，夹河而军。敌列植黍鞂，衣
以毡衣，然火为疑兵夜遁。”

《续文献通考》：“元僧振藏主性慧，居鄞城西海会寺。一
日往定海，见主家火起，以杖指之，乃随风而灭。”
《古杭杂记》：“项羽庙在临安近郡三衢十八里。头樟戴
巿，市人失火，延及斯庙。人有诗曰：‘嬴秦久矣酷斯民，
羽入关中又火秦。父老莫嗟遗庙毁，咸阳三月是何
人’？”

《在田录》：“高皇，凤阳泗州人，居锺离乡。上皇以卖腐为
生。皇觉寺，一寺僧众争来买之，遂为主顾生。太祖之
夕，寺僧高彬于是夜梦上皇屋上火发，烟焰冲天，空中见一人擎金椎而下。”

《明外史刘基传》：“基父爚，元遂昌教谕。爚大父濠，好任
侠，邑人林融倡义旅，兴复宋室。事败，元遣使簿录其
党，株连编里中，将尽诛之。使者夜宿濠舍，爚时甫十
岁，睹其籍，告濠饮使者酒，而阴纵火，焚所居籍悉毁。
使者惧诛，更就濠问计。濠倾赀与之，使纳贿，事得解。”
《广东通志》：“湄州林氏女为巫，能知人祸福，没而众祠”
之。凡航海者遇颠危，虔诚拜祷，有神火集桅上。即时
镇定。明征南将军廖永忠奏敕加“昭孝纯正灵应孚
济护国圣妃。”

《东朝记》：“建文未遁时，先于大内兰香殿聚珠衣宝帐
及内帑珍异诸物，殿上涂猛火油，贮沥青其中，语亲
密宫人，期以城破遁去举火。故当时以建文自焚死
也。”

《云南通志》：“幻人，明永乐元年，掸国王雍由调遣使者
献于朝，能变化吐火，自支解易牛马头。又善跳丸至
千数。”

《震泽长语》：故事，禁中不得举火，虽阁老亦退食于外。
一日，宣宗过城上，令内竖瞷“阁老何为？”曰：“方退食于
外。”上曰：“曷不就内食？”对曰：“禁中不得举火。”上指庭中
隙地曰：“是中独不可置庖乎？今烹膳处是也。”自是得
会食中堂。

《贡举考》正统三年，翰林侍讲学士曾鹤龄主考顺天
乡试。初试之夕，场屋火，试卷有残阙者。有司惧罪，不
敢以更试为言，惟欲修葺场屋，以终后两试。鹤龄曰：
“必更试。”有司具二说以进，命如鹤龄所言。

《馀姚县志》：“顾𦶜妻黄氏。𦶜之丧，贫未克葬。邻火将近
𦶜棺，黄氏伏棺号恸，愿与俱焚。天忽大雨，反风火灭，
乡里俱称异。”

《广东通志》：“明吴道人，顺德人，好谈名理，游南海山台
寺，爱其胜，留栖焉。居三十馀年。正统中，忽谓居人关
振兴曰：‘我将归矣，当从火里去，为我窖置烈火焉’。居
人异之，顾无以难也，如其言，道人捉箑一拂，端坐火
中，俄有蛱蝶大径尺，从火里腾空而去。”

《贡举考》：“天顺七年二月举会试，值贡院火，监察御史
焦显因锁其门，不容出入，举子焚死者九十馀人。上
怜之，赐死者俱进士。”

《成都府志》：“明邓翰，内江人，成化进士，任知县，卓有异
政，升府同知，致仕家居，继母停柩，火灾延及堂室，翰
以身蔽捍，火至不动，寻灭。人以为至孝所感。”

《合肥县志》：成化乙巳岁除日，郡城火。有朱震者，家素
孝义，火忽飞越，其居岿然独存。太守朱镛甚慰藉之。
乡士夫贺之者，有“孝行格天天监德，当年飞火过邻
家”之句。

《杭州府志》：“成化间，钱塘吴定远尝于湖州市孔公铨
家买其客柏油五十担，计值当百金，立券三日发油
半月归。值券成次日，孔氏火，吴率人往救之，则油室
已皆焰矣。其客哭曰：‘油故假本于人，今何以偿之？有
死耳’。踊跃欲赴火，吴急抱止之曰：‘油既有成券，即我
货矣，若何与？乃自苦如此，半月后来取直’。”客犹未信，
吴因与俱归，数日即措银如券归之。客拜祝曰：“愿公
生贵子以报德。”泣谢而去。吴后生子瓒，果登进士，官
至通州守。

《祐山杂说》：“嘉靖癸丑，嘉兴宣公桥失火，延烧甚众。士
人黄湛泉偶至郡舟泊桥下，望见火中一物如猫，火
愈炽，其物愈大，少顷即成一大红人。湛泉归数日，家
亦失火，盖先兆云。”

《瀛涯胜览》：瓜哇古者，阇婆丧事，于病革子弟请遗命，
或火葬。有宠妾者，誓与主同往，盛妆悲号，俟焚骸火
炽，亦投火死之。

《列朝诗集》：都穆字元敬，吴县人。归老之日，斋居萧然，
日事仇讨。吴门有娶妇者，夜大风雨，灭烛，遍乞火，无
应者，杂然曰：“南濠都少卿家有读书灯在。”扣其门，果
得火。其老而好学如此。

《武宗实录》，正德九年正月，乾清宫火。上自即位以来，
每岁张灯为乐，库贮黄白蜡不足，复令所司买补之。
及是宁王宸濠别为奇巧以献，遂令所遣人入宫悬
挂，皆附者柱壁。上复于宫庭中依檐设毡氁，而贮火
药于中。偶勿戒，遂延烧宫殿俱尽。上犹往豹房省视，
回顾光焰烛天，戏谓左右曰：“是好一栅大烟火也。”
《云南山川志》：“凤羽山在浪穹县西南三十里，旧名罗
浮山。相传蒙氏细奴逻兴时，有凤翔于此，故名凤羽。
后凤死，每岁冬众鸟哀吊其上，故又名鸟吊。至今土
人于鸟来时，举火取之，鸟见火辄赴火自死。”

《馀姚县志》：“徐文元妻章氏，文元举进士而死，其时章
年二十八，断发矢节，家贫不能葬夫，遭邻家火作，而
夫柩在室，章望火泣拜，愿天反风。已而果然。”

李濂《济源游记》：“王屋山在济源县西百里。岁庚辰，三
月己卯，宿上方院，将就枕，道士走报，请观天灯。亟出
视之，则见远火如流星下上，明灭杳无定迹。时从行
者咸相顾骇异《扬州府志》：“嘉靖初，徐司训觐宅近启圣祠，纵奴射鹳，
合邑之鹳，无不带箭者。一日，鹳衔火焚祠，有鹳数百
盘旋烈焰之上，若快心者。徐坐焚祠”去官，奴亦喑
《惠州府志》：“嘉靖七年夏，长乐塔冈火光，见光数十丈，
人以为火裘，尽一更而止。”

《野获编》：“万寿宫者，文皇帝旧宫也。世宗初名永寿宫，
自壬寅从大内移跸此中已二十年。至四十年冬十
一月之二十五日辛亥夜，火大作，凡乘舆一切服御
及先朝异宝，尽付一炬。相传上是夕被酒，与新幸宫
姬尚美人者于貂帐中试小烟火，延灼遂炽。”

《广东通志》：徐勤者，苏之常熟人也。为人巧憸，善造词
牒，僚吏畏之。每风雷暴作，辄扬言曰：“我县丞徐勤也。
苟贪则应天之怒。”勤既死，葬有年矣。其子存仁惑于
风水宗改葬之日，火煜煜从地中起，执事者多燎其
须发。其召异也，信有由哉。

《馀姚县志》：史鸾妻陈氏，鸾卒，陈年方二十有六。一夕
邻火，鸾柩犹在室，陈伏棺号恸，愿与俱焚，火随灭。
陈克华妻杨氏，归陈三月而克华卒，时年十九耳。殓
甫一宿，邻失火殆及，杨凭棺大恸，姑力挽之不起，哭
曰：“愿同灭烈焰中，以毕吾事，誓不令死者独受惨也。”
哀声彻天，顷之火遽熄，闾里咸叹之。

《湖广通志》：“明松杨道人，不知何许人。万历初，云游至
桂阳州，与樵牧杂处。一日遇雨，衣服沾湿，樵者爇火
燎之，道人趺坐，气蒸如炊，不移刻而衣燥。众异而问
之，道人曰：‘吾体有真火，非薪火所及也’。”

《麈馀》吴人张举为句章令。有妻杀夫，因放火烧舍，乃
诈称“火烧夫死者。”夫家疑之，诣官诉妻，妻拒而不承。
举乃取猪二口，一杀一活，仍积薪烧之，察杀者口中
无灰，活者口中有灰，因验夫口中，果无灰。以此鞫之，
妻乃服罪。

《续文献通考》：江西唐治父以九十卒。邻家火起，或挽
之出曰：“父在此，我死不出。”火息后，所居岿然独存。孝
子竟以薰炙伏棺死。

《海槎馀录》：“儋耳境山百倍于田，土多石少，虽绝顶亦
可耕植。黎俗，四五月晴霁时，必集众斫山木，大小相
错。更需五六日，皓冽则纵火，自上而下，大小烧尽成
灰，不但根干无遗，土下尺馀亦且热透矣。徐徐锄转
种绵花。”

《杭州府志》：“康斋不知其名，四川人。崇祯间，尝至富阳
栗坞山，枯坐石洞中，戒业清苦。一日语里人曰：‘贫僧
欲去，愿乞薪若干，将自焚’。届期厝薪于空地，趺坐其
上，以油布帽覆首，吐三昧自焚，观者如堵。火已发，忽
自举帽向人呼曰：‘大众信女中有生气相冲，火不得
化，请各退避’。众询之，果有孕妇，辄命去，复以帽自覆”，
火遂大举，兀坐念佛，须臾而尽。